
Fibula

Fibula
A síkban kijelölt két pont segítségével egy egyenest határozhatunk meg, azonban az egyenest alkotó pontokon kívül másról nem tudunk. A két pont meghatározható, viszont a köztük lévő rész, a “végtelen pontok halmaza”, az igazi talány. Beszélhetünk egyenesről a köztes tartalmak nélkül, de a két pont nélkül semmit nem mondhatunk. A kapcsolat magában hordozza az átmenetet, a mozgást és áramlást. Ez a halmaz a végtelen lépték, állandó. Állandó és megfoghatatlan, mivel a két pontban láthatjuk az okot és az okozatot, de a közöttük lévő eseményeket soha nem tudjuk így meghatározni, így mindig az ok okozatairól és az okozat okairól fogunk beszélni. A Fibula egy lény. Az az erő, ami a háttérben tevékenykedik. Ő a láthatatlan, az állandó végtelen, a semmi, aki lehetővé teszi a kapcsolat kialakulását, ő az, akivel értelmet nyer a kezdet és a vég.
2011 – ben mutattam be ARBONIUM c. munkámat. Akkor két fő célt határoztam meg magamnak az elkövetkező időszakra; az egyik a kisplasztika világának nagyítása építészeti léptékben, a másik pedig azoknak a lényeknek a vizsgálata, melyek a technikai megoldások következtében keletkeztek a fém felületén és a tömb belsejében. A Fibula az azóta eltelt térbeli, filozófiai és anyagbeli nagyításnak az eredménye; szobrászati megvalósítása.



